CELEX: 32013R0743
Language: hr
Date: 2013-07-31 00:00:00
Title: Provedbena uredba Komisije (EU) br. 743/2013 оd 31. srpnja 2013. o uvođenju zaštitnih mjera za uvoz školjkaša iz Turske namijenjenih za ljudsku prehranu  Tekst značajan za EGP

1.8.2013   
            
            
               HR
            
            
               Službeni list Europske unije
            
            
               L 205/1
            
         PROVEDBENA UREDBA KOMISIJE (EU) br. 743/2013
   оd 31. srpnja 2013.
   o uvođenju zaštitnih mjera za uvoz školjkaša iz Turske namijenjenih za ljudsku prehranu
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 22. stavak 1.,
   budući da:
   
               (1)
            
            
               Ured za prehranu i veterinarstvo, služba Komisije za reviziju, proveo je naknadnu reviziju u Turskoj radi ocjene službenih kontrola proizvodnje proizvoda ribarstva i školjkaša namijenjenih za izvoz u Uniju. Revizijom je utvrđeno više nedostataka u provedbi službenih kontrola, a posebno u analizama službenih laboratorija koji su posjećeni. Tursko nadležno tijelo stoga ne može pouzdano jamčiti da se poštuju zdravstveni standardi Unije za školjkaše koji se izvoze u Uniju.
            
         
               (2)
            
            
               Nadalje, države članice prijavile su velik broj pošiljki školjkaša podrijetlom iz Turske koje nisu ispunile mikrobiološke standarde Unije.
            
         
               (3)
            
            
               U cilju zaštite ljudskog zdravlja primjereno je provesti odgovarajuće preglede školjkaša podrijetlom iz Turske kako bi se spriječilo da se na tržište stavljaju proizvodi koji nisu prikladni za ljudsku prehranu. Nadležna tijela trebaju takve pošiljke službeno zadržati na graničnim inspekcijskim postajama na mjestu ulaska u Uniju dok se ne prime rezultati tih pregleda.
            
         
               (4)
            
            
               Zbog vrlo kratkog roka valjanosti živih i rashlađenih školjkaša, njihovo ispitivanje na granici Unije isključeno je kao manje restriktivna trgovinska mjera. Pošiljke tih mekušaca bile bi neprikladne za ljudsku prehranu prije dobivanja laboratorijskih rezultata. Zato je primjereno obustaviti uvoz živih i rashlađenih školjkaša podrijetlom iz Turske u Uniju dok turske vlasti ne budu u mogućnosti pružiti potrebna jamstva.
            
         
               (5)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Ova se Uredba primjenjuje na žive, rashlađene, smrznute i prerađene školjkaše podrijetlom iz Turske namijenjene za ljudsku prehranu.
   Članak 2.
   Države članice ne smiju dopustiti uvoz živih i rashlađenih školjkaša iz Turske u Uniju.
   Članak 3.
   1.   Države članice dužne su provoditi testiranje pošiljki smrznutih i prerađenih školjkaša podrijetlom iz Turske u skladu sa stavkom 2., primjenjujući odgovarajuće planove uzorkovanja i metode otkrivanja.
   Ta testiranja provode se na graničnoj inspekcijskoj postaji na mjestu ulaska tih pošiljki u Uniju.
   2.   Države članice dužne su provoditi testiranja koja su potrebna za utvrđivanje:
   
               (a)
            
            
               razine zaraženosti bakterijom Escherichia coli svih pošiljki smrznutih školjkaša;
            
         
               (b)
            
            
               prisutnosti morskih biotoksina u svim pošiljkama smrznutih ili prerađenih školjkaša.
            
         3.   Pošiljke podvrgnute testiranju iz stavaka 1. i 2. ostaju pod nadzorom nadležnih tijela na predmetnoj graničnoj inspekcijskoj postaji sve dok se ne prime i ocijene rezultati tih testiranja.
   4.   Ako testiranje iz stavaka 1. i 2. pokaže da neka pošiljka vjerojatno predstavlja opasnost za ljudsko zdravlje, nadležno tijelo mora odmah zaplijeniti i uništiti tu pošiljku.
   Članak 4.
   Sve troškove primjene ove Uredbe snosi proizvođač ili njegov zastupnik koji je odgovoran za pošiljku u trenutku njezine predaje graničnoj inspekcijskoj postaji na mjestu ulaska u Uniju.
   Članak 5.
   Ova Uredba stupa na snagu trećeg dana od dana objave u Službenom listu Europske unije.
   
   Primjenjuje se do 4. kolovoza 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. srpnja 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 24, 30.1.1998., str. 9.